CELEX: 32008D0661
Language: el
Date: 2008-08-01 00:00:00
Title: 2008/661/ΕΚ: Απόφαση της Επιτροπής, της 1ης Αυγούστου 2008 , για την τροποποίηση της απόφασης 2007/182/ΕΚ σχετικά με έρευνα για τη χρόνια εξασθενητική νόσο (ΧΕΝ) στις ελαφίδες [κοινοποιηθείσα υπό τον αριθμό Ε(2008) 3986] (Κείμενο που παρουσιάζει ενδιαφέρον για τον ΕΟΧ)

12.8.2008   
            
            
               EL
            
            
               Επίσημη Εφημερίδα της Ευρωπαϊκής Ένωσης
            
            
               L 215/8
            
         
      ΑΠΌΦΑΣΗ ΤΗΣ ΕΠΙΤΡΟΠΉΣ
   
   της 1ης Αυγούστου 2008
   για την τροποποίηση της απόφασης 2007/182/ΕΚ σχετικά με έρευνα για τη χρόνια εξασθενητική νόσο (ΧΕΝ) στις ελαφίδες
   [κοινοποιηθείσα υπό τον αριθμό Ε(2008) 3986]
   (Κείμενο που παρουσιάζει ενδιαφέρον για τον ΕΟΧ)
   (2008/661/ΕΚ)
   Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
   Έχοντας υπόψη:
   τη συνθήκη για την ίδρυση της Ευρωπαϊκής Κοινότητας,
   τον κανονισμό (ΕΚ) αριθ. 999/2001 του Ευρωπαϊκού Κοινοβουλίου και του Συμβουλίου, της 22ας Μαΐου 2001, για τη θέσπιση κανόνων πρόληψης, καταπολέμησης και εξάλειψης ορισμένων μεταδοτικών σπογγωδών εγκεφαλοπαθειών (1), και ιδίως το άρθρο 6 παράγραφος 1,
   Εκτιμώντας τα ακόλουθα:
   
               (1)
            
            
               Ο κανονισμός (ΕΚ) αριθ. 999/2001 θεσπίζει τους κανόνες για την πρόληψη, την καταπολέμηση και την εξάλειψη ορισμένων μεταδοτικών σπογγωδών εγκεφαλοπαθειών (ΜΣΕ) στα ζώα.
            
         
               (2)
            
            
               Η χρόνια εξασθενητική νόσος αποτελεί ένα είδος ΜΣΕ που προσβάλλει τις ελαφίδες και η οποία, παρά την ευρεία διάδοσή της στη Βόρεια Αμερική, δεν είχε ποτέ έως σήμερα γνωστοποιηθεί στην Κοινότητα.
            
         
               (3)
            
            
               Η απόφαση 2007/182/ΕΚ της Επιτροπής, της 19ης Μαρτίου 2007, σχετικά με έρευνα για τη χρόνια εξασθενητική νόσο (ΧΕΝ) στις ελαφίδες (2) εκδόθηκε έπειτα από γνωμοδότηση που δημοσίευσε η Ευρωπαϊκή Αρχή για την Ασφάλεια των Τροφίμων (ΕΑΑΤ) στην οποία συνιστούσε τη διεξαγωγή στοχοθετημένης επιτήρησης των ελαφίδων στην Κοινότητα.
            
         
               (4)
            
            
               Η απόφαση 2007/182/ΕΚ θεσπίζει κανόνες για τη διεξαγωγή έρευνας σύμφωνα με ορισμένες ελάχιστες απαιτήσεις για την ανίχνευση της παρουσίας χρόνιας εξασθενητικής νόσου στις ελαφίδες. Προβλέπει ότι τα κράτη μέλη πρέπει να ολοκληρώσουν την οικεία έρευνα το αργότερο έως τη λήξη της κυνηγετικής περιόδου 2007.
            
         
               (5)
            
            
               Από τις προκαταρκτικές ετήσιες εκθέσεις που έχει λάβει η Επιτροπή από τα κράτη μέλη έως σήμερα, σύμφωνα με την απόφαση 2007/182/ΕΚ, προκύπτει ότι ορισμένα κράτη μέλη δεν είχαν επαρκή χρόνο για τη συγκέντρωση του προβλεπόμενου αριθμού δειγμάτων, όπως απαιτείται από την εν λόγω απόφαση.
            
         
               (6)
            
            
               Για να υπάρξει στατιστικά αξιόπιστη αξιολόγηση των στοιχείων της έρευνας από την ΕΑΑΤ, είναι αναγκαίο να δοθεί περισσότερος χρόνος στα συγκεκριμένα κράτη μέλη ώστε να συγκεντρώσουν τον προβλεπόμενο αριθμό δειγμάτων που ορίζεται στην απόφαση 2007/182/ΕΚ. Επομένως, είναι σκόπιμο να παραταθεί η προθεσμία για την ολοκλήρωση της έρευνας κατά ένα ακόμη έτος.
            
         
               (7)
            
            
               Συνεπώς, η απόφαση 2007/182/ΕΚ πρέπει να τροποποιηθεί ανάλογα.
            
         
               (8)
            
            
               Τα μέτρα που προβλέπονται στην παρούσα απόφαση είναι σύμφωνα με τη γνώμη της μόνιμης επιτροπής για την τροφική αλυσίδα και την υγεία των ζώων,
            
         ΕΞΕΔΩΣΕ ΤΗΝ ΠΑΡΟΥΣΑ ΑΠΟΦΑΣΗ:
   Άρθρο 1
   Η απόφαση 2007/182/ΕΚ τροποποιείται ως εξής:
   
               1.
            
            
               Στο άρθρο 3 παράγραφος 2, το έτος «2007» αντικαθίσταται από το έτος «2008».
            
         
               2.
            
            
               Στο σημείο 2 του παραρτήματος IV προστίθεται η ακόλουθη παράγραφος:
               «Η έκθεση για το 2008 θα περιλαμβάνει τα αποτελέσματα της κυνηγετικής περιόδου 2008, ακόμη και εάν ορισμένα δείγματα θα έχουν ληφθεί το 2009.»
            
         Άρθρο 2
   Η παρούσα απόφαση απευθύνεται στα κράτη μέλη.
   
      Βρυξέλλες, 1 Αυγούστου 2008.
      
         
            Για την Επιτροπή
         
         Ανδρούλλα ΒΑΣΙΛΕΊΟΥ
         
         
            Μέλος της Επιτροπής
         
      
   
   
      (1)  ΕΕ L 147 της 31.5.2001, σ. 1. Κανονισμός όπως τροποποιήθηκε τελευταία με τον κανονισμό (ΕΚ) αριθ. 571/2008 της Επιτροπής (ΕΕ L 161 της 20.6.2008, σ. 4).
   
      (2)  ΕΕ L 84 της 24.3.2007, σ. 37.